**Andrés Palop Cervera**, nado en L'Alcúdia (Valencia) o 22 de outubro de 1973, é un exfutbolista e actual adestrador de fútbol español. Xogaba de porteiro.

Traxectoria
-----------

Formado na canteira do Valencia CF, a tempada 1997/98 foi cedido ao Villarreal CF, que por entón xogaba na Segunda División Española. Co *submarino amarelo* fixo historia, ao lograr esa tempada o ascenso a Primeira división, por primeira vez na súa historia. Na máxima categoría Palop seguiu defendendo a portería do Villarreal con notables actuacións. Ao termo da tempada e consumado o descenso vilarrealense, o Valencia CF decidiu fichalo de novo.

En Valencia permaneceu seis tempadas nas que o club cultivou múltiples éxitos (dúas ligas, unha Copa da UEFA, unha Supercopa de Europa e dous subcampionatos da Liga de Campións da UEFA). Con todo, Palop sempre estivo á sombra de Santiago Cañizares, e en seis anos só foi aliñado en 43 partidos de liga.

O verán de 2005 abandonou Valencia para incorporar ao Sevilla FC, onde axiña se converteu nun dos alicerces do equipo. Na súa primeira tempada conquistou a Copa da UEFA, o primeiro trofeo europeo na historia do club. O título reeditouse a seguinte tempada e Palop xogou un papel destacado. O 15 de marzo de 2007, Palop converteuse no heroe da xornada para o seu equipo, xa que este perdía 2-1 co Shakhtar Donetsk de Ucraína nos oitavos de final da Copa da UEFA e no tempo de desconto fixo o gol do empate rematando de cabeza un saque de esquina. Na final, xogada o 16 de maio de 2007 contra o RCD Espanyol, Palop converteuse unha vez máis no heroe do seu equipo ao parar tres lanzamentos durante a quenda de penaltis, na que o Sevilla FC se impuxo 3 penaltis a 1 tras concluír o tempo regulamentario co resultado de 1-1 e a prórroga con 2-2. Nese partido foi designado MVP do mesmo.

A tempada 2006/07 tamén conquistou a Supercopa de Europa e a Copa do Rei, ademais de terminar a liga en terceira posición, logo de pelexar durante toda a tempada polo título.

O día 19 de maio de 2010 logrou unha nova Copa do Rei co Sevilla FC tras imporse ao Atlético de Madrid no Camp Nou de Barcelona por 0-2. Como homenaxe a Antonio Puerta, decidiu pór a camiseta co número 16 para recoller a copa de mans do Príncipe Felipe.

En xuño de 2013 fichou polo Bayer Leverkusen por unha tempada.

Selección nacional
------------------

O 20 de agosto de 2007 foi convocado por primeira vez pola Selección de fútbol de España como recambio de urxencia do lesionado Iker Casillas, con vistas a un partido amigable contra Grecia, aínda que non chegou a debutar.

Posteriormente foi incluído no combinado español que participou na Eurocopa 2008. Tras a vitoria na final, Palop vestiu a camiseta de Luís Miguel Arconada para recibir o trofeo, como homenaxe ao ex porteiro internacional cuxo fallo na final da Eurocopa 1984 supuxo a derrota española ante Francia, un xesto que emocionou a Arconada.
Curiosamente, é campión de Europa coa Selección Española sen debutar, polo que non conta como internacional.

Palmarés
--------

### Campionatos nacionais

| Título | Club | País | Ano |
| --- | --- | --- | --- |
| Liga Española | Valencia CF | España | 2002 |
| Liga Española | Valencia CF | España | 2004 |
| Copa do Rei | Sevilla FC | España | 2007 |
| Supercopa de España | Sevilla FC | España | 2007 |
| Copa do Rei | Sevilla FC | España | 2010 |

### Copas internacionais

| Título | Equipo (\*) | País | Ano |
| --- | --- | --- | --- |
| Copa da UEFA | Valencia CF | España | 2004 |
| Supercopa de Europa | Valencia CF | España | 2004 |
| Copa da UEFA | Sevilla FC | España | 2006 |
| Supercopa de Europa | Sevilla FC | España | 2006 |
| Copa da UEFA | Sevilla FC | España | 2007 |
| Eurocopa | Selección nacional | España | 2008 |

### Distincións individuais

| Título | Equipo (\*) | País | Ano |
| --- | --- | --- | --- |
| Mellor xogador da final da Copa da UEFA | Sevilla FC | España | 2007 |
| Trofeo Arconada | Sevilla FC | España | 2009 |

Notas
-----

1. ↑  O porteiro Palop forza a prórroga cun gol de cabeza e o Sevilla entra en cuartos
2. ↑  "Palmarés". Andrés Palop, MVP da Final da Copa da UEFA 2007, distinción outorgada pola UEFA. [*Ligazón morta*]
3. ↑  Casillas non viaxará a Grecia e Luís chama a Palop
4. ↑  "Palop: "Las especulaciones, cumplidas"".
5. ↑  Diario Marca. "Palop: "Arconada se merecía este homenaje"". Consultado o 3 de xullo de 2008.
6. ↑  Mundo Deportivo. "Arconada alucinou co xesto de Palop". Arquivado dende o orixinal o 26 de xullo de 2008. Consultado o 16 de xullo de 2008.

Véxase tamén
------------

### Ligazóns externas

* Datos do xogador en bdfutbol.com *(en castelán)*
* Datos do xogador en transfermarkt.co.uk *(en inglés)*

| * v
* c
* e
Selección de España - Campioa da Eurocopa de 2008 |
| --- |
| 
* 1 Casillas (c)
* 2 Albiol
* 3 Navarro
* 4 Marchena
* 5 Puyol
* 6 Iniesta
* 7 Villa
* 8 Xavi
* 9 Torres
* 10 Fàbregas
* 11 Capdevila
* 12 Cazorla
* 13 Palop
* 14 Alonso
* 15 Ramos
* 16 Sergio García
* 17 Güiza
* 18 Arbeloa
* 19 Senna
* 20 Juanito
* 21 Silva
* 22 De la Red
* 23 Reina
* Adestrador: Aragonés

 | España |

|  |  |
| --- | --- |
| Control de autoridades | 
* Wd: Q212223
* Discogs: 5545773
* MusicBrainz: ID
* As: 426
* BDFutbol: 164
* FootballDatabase: 4119
* Fussballdaten: palopandres
* Soccerway: 3115
* Transfermarkt: 7563
* UEFA: 33641
* Worldfootball: palop

 |